《商山四皓图》
明代·倪谦

商山郁嵯峨，中有三秀芝。四皓此避秦，采撷充其饥。

清泉白石境幽旷，长日消尽松阴棋。嬴网高张正流毒，冥鸿矫翼安能羁。

一朝轵道口衔璧，万方耿耿炎精赤。据床嫚骂溺儒冠，岩穴深藏甘敛迹。

谁知衽席间，以爱迷至公。国本将遂移，母后计亦穷。

伟哉留侯建奇策，礼币直走商山中。翩翩乃偕来，愿为太子死。

赤帝见之惊，公胡至于此。把酒相看意惨悽，黄鹄歌残泪如水。

一出重九鼎，汉业安如山。拂衣不受万钟禄，为乐孰似商山间。

高风杳邈仰图画，名与兹山同不刊。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。